陳天成詩多和東坡韻茲因寄喜雨詩走筆謝之
作者：樓鑰
朝代：宋

paragraphs: 一春垂垂困多雨，雖曰如膏反成苦。
自知潦後必成旱，果見晴天雨黄土。
連旬不雨已歎嗟，滌滌山川雲不吐。
未聞鵓鳩鳴屋角，但有蚊蠅爭振羽。
一梅無望望重梅，旱魃爲妖無術禦。
閒居憂國徯雲霓，夜夜三星正當戶。
君王側身歎凉德，雲漢之詩無媿古。
避殿減膳率以躬，己責縱囚真有補。
史君精禱盡誠意，千里歸心稱杜母。
四郊神物招螉蜒，所在疲氓加手撫。
風伯在今誠可訟，已聞石燕空中舞。
時時小雨慰人心，渴瓦流膏僅兒乳。
傳言望日當通濟，老巫已得靈神語。
霈然三日果應期，靡神不舉誰爲主。
河流頓已復舊痕，良苗喜見興南畝。
中宵愁念不成夢，摩挲便腹眠清午。
從今一飽便可望，坻京行見曾孫庾。
陳侯忽就舂容篇，徑遣長須入城府。
歎君健筆今已老，不草敕書招贊普。
坡翁相去已百年，時出新詩追步武。